
Referat de aprobare a proiectului de hotărâre

privind desemnarea  reprezentanților  din partea Consiliului Local al Municipiului Timişoara  în Consiliile de Administraţie ale unităţilor de învăţământ preuniversitar de pe raza Municipiului Timişoara, pentru anul şcolar 2021 -2022

1. Descrierea situaţiei actuale
      Prin Hotărârea Consiliului Local al Municipiului Timişoara nr. 95/30.03.2021 a fost aprobată organizarea şi funcţionarea reţelei şcolare a unităţilor de învăţământ preuniversitar de pe raza  Municipiului Timişoara pentru anul şcolar 2021 -2022. 
     Conform  prevederilor art. 96  din Legea nr. 1/2011 privind educația națională, republicată, cu modificările  și completările ulterioare, unităţile de învăţământ preuniversitar cu personalitate juridică sunt conduse de consiliile de administraţie, de directori şi de directori adjuncţi, după caz. În exercitarea atribuţiilor ce le revin, consiliile de administraţie şi directorii conlucrează cu consiliul profesoral, cu comitetul de părinţi şi cu autorităţile administraţiei publice locale.
      Prin  Ordinul nr. 5154/2021  al Ministrului Educaţiei Naţionale a fost aprobată metodologia cadru de organizare şi funcţionare a consiliilor de administraţie din unităţile de învăţământ preuniversitar . 
  Conform   prevederilor art. 5 din metodologia cadru de organizare şi funcţionare a consiliului de administraţie din unităţile de învăţământ preuniversitar aprobată prin  Ordinul nr. 5154/2021 al Ministrului Educaţiei Naţionale, la începutul fiecărui an şcolar, dar nu mai târziu de data începerii cursurilor, consiliul de administraţie în exerciţiu hotărăşte declanşarea procedurii de constituire a noului consiliu de administraţie.
     În vederea constituirii noului consiliu de administraţie,  directorul unităţii  solicită, în scris, consiliului local și  primarului desemnarea reprezentanţilor, în termen de 10 zile lucrătoare de la data solicitării.
   În conformitate cu prevederile  legale  mai sus precizate  conducerile unităților de învățământ  au solicitat  numirea reprezentanţilor consiliului local și  primarului în consiliile de administraţie.
     În aceste condiții se impune  adoptarea unei  hotărâri   privind  desemnarea noilor reprezentanți   ai consiliului  local în  consiliile de administraţie a unităților  de învățământ  preuniversitar  de pe raza Municipiului Timisoara  prevăzuți în Anexele  nr. 1, 2, 3.
  2.   Concluzii
     Urmare a celor prezentate mai sus, consider ca fiind  oportună promovarea Proiectului de hotărâre privind desemnarea  reprezentanților  din partea Consiliului Local al Municipiului Timişoara  în Consiliile de Administraţie ale unităţilor de învăţământ preuniversitar de pe  raza  Municipiului Timişoara, pentru anul şcolar 2021 -2022 şi îl supun spre dezbatere şi aprobare Consiliului Local al Municipiului Timişoara. 

